S-99/2017

Mál þetta, sem dómtekið var 11. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 14. síðasta mánaðar, á hendur M-x-x M-x-x, kt. 000000-0000, Suðurbraut 16 í Hafnarfirði, „fyrir umferðarlagabrot, með því að hafa aðfaranótt mánudagsins 26. desember 2016, ekið bifreiðinni [...] sviptur ökurétti og ófær um að stjórna henni örugglega vegna áhrifa ávana[-] og fíkniefna (tetrahýdrókannabínól í blóði mældist 9,0 ng/ml og amfetamín 55 ng/ml) eftir Garðahrauni í Hafnarfirði, þar sem lögregla stöðvaði aksturinn“ og að hafa þannig brotið gegn 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Í ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt sakavottorði á ákærði að baki sakaferil sem nær aftur til ársins 2011 og hefur honum frá og með því ári í sjö tilvikum verið gerð refsing fyrir ýmis afbrot, en þar af hafa eftirgreind tilvik áhrif við ákvörðun refsingar í máli þessu. Hann samþykkti greiðslu sektar og sex mánaða ökuréttarsviptingu með sátt hjá lögreglustjóra 26. ágúst 2011, fyrir ölvunarakstur, akstur undir áhrifum ávana- og fíkniefna og akstur án þess að hafa ökuskírteini meðferðis, fyrr á því ári. Með tveimur öðrum slíkum sáttum 21. október sama ár, samþykkti hann að nýju greiðslur sekta og tímabundnar sviptingar ökuréttar, annars vegar í tólf mánuði og hins vegar í 24 mánuði, fyrir að aka undir áhrifum ávana- og fíkniefna, að aka sviptur ökurétti og brot gegn 1. mgr. 5. gr. umferðarlaga. Með dómi 9. apríl 2013 var hann dæmdur í þrjátíu daga fangelsi og sviptur ökurétti ævilangt, fyrir hraðastur, akstur undir áhrifum ávana- og fíkniefna, ölvunarakstur og akstur sviptur ökurétti.

Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í 75 daga. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, M-x-x M-x-x, sæti fangelsi í 75 daga.

Ákærði er sviptur ökurétti ævilangt.

Ákærði greiði 144.398 krónur í sakarkostnað.

H-kk-nf Þ-kk-nf